Iga raamatukogu saab alguse mingisuguse katusealuse leidmise või loomisega. Vähemalt parasvöötmes peaks asjad sedasi käima. Raamatukogu võib niisiis rajada juba olemasolevasse hoonesse või ehitada seks puhuks täiesti uue ehitise. Kuid kohavalik on oluline mõlemal juhul. Uue hoone puhul on selleks ainult vabamad käed. Raamatukogu(hoone)le asukoha valikul tuleb arvestada paljude erinevate aspektidega. Nõuetega, millest ühtegi ei saa üle- ega alahinnata. Detailidega, mida ei saa tähtsuse järjekorda panna. Nüanssidega, millest iga mõjutab mingil määral raamatukogu hilisema tegevuse edukust. Ühest retsepti edukaks krundivalikuks anda pole võimalik. Küll aga soovitusi, millega tuleks asukoha valikul arvestada. Kuna raamatukogu asukoht on üheks olulisemaks hilisema eduka tegevuse eelduseks, ei tohiks seda aspekti raamatukogu loomise/rajamise juures vaeslapse ossa jätta. Asukoht on pealegi veel pikaajaline ja üsnagi stabiilne. Raamatukogu asukoha valikul ja hilisemal hoone projekteerimisel on oluline kohaliku omavalitsuse, raamatukogu ja arhitekti-projekteerijate efektiivne ja teineteise soove arvestav koostöö.